II.
Správa
o zavedení a využívaní značky KEYMARK v Slovenskej republike
1.	Úvod
Úrad pre normalizáciu, metrológiu a skúšobníctvo Slovenskej republiky (ďalej len „ÚNMS SR“) predložil v spolupráci so Slovenským ústavom technickej normalizácie (ďalej len „SÚTN“) vláde Slovenskej republiky návrh projektu na zavedenie značky zhody s európskymi normami, európskej značky KEYMARK, do praxe na národnej úrovni.
Vláda Slovenskej republiky tento návrh na svojom zasadaní 9. 3. 2005 uznesením č. 194/2005 schválila.
Uznesenie vlády ukladá predsedovi ÚNMS SR k 30. 6. 2006 predložiť správu o stave v zavedení a využívaní značky KEYMARK v Slovenskej republike.
2.	Stav zavedenia a využívanie značky KEYMARK v SR od schválenia uznesenia vlády SR č. 194/2005 do 30. 5. 2006
Projekt obsahuje dôvody a históriu vytvorenia značky KEYMARK v rámci Európskej únie, pričom hlavnou hybnou silou pre jej zavedenie boli a sú európske združenia spotrebiteľov, ktorí po zavedení povinného značenia výrobkov označením CE, demonštrujúcim splnenie základných požiadaviek smerníc, volali po jednotnej certifikačnej značke, ktorá by nahradila množstvo dobrovoľných národných značiek.
Značka KEYMARK je akceptovaná vo všetkých krajinách Európskej únie a výrobcom uľahčuje prístup na európsky trh.
Zavedenie značky KEYMARK znamená v podstate zavedenie systému dobrovoľnej certifikácie aj pre výrobky, ktoré nepodliehajú povinnému posudzovaniu zhody alebo smernicami predpísanému povinnému vyhlasovaniu zhody výrobcom.
Jej propagovanie, zavedenie a využívanie preto evokuje možnosť príjmov a využitia voľných kapacít autorizovaných osôb, resp. notifikovaných osôb Slovenskej republiky po zrušení povinnej certifikácie.
2.1	Súčasný stav na európskej úrovni
Existujúce certifikačné schémy na európskej úrovni fungujú podľa súčasne platných vnútorných predpisov CEN/CENELEC časť 4: Certifikácia. Vzhľadom na rozdiely, ktoré sa objavili medzi CEN a CENELEC, ako vo význame značky KEYMARK pre spotrebiteľov, tak aj v administrácii schém KEYMARK, CEN a CENELEC sa rozhodli revidovať tieto vnútorné predpisy tak, aby obsahovali jednu spoločnú časť obsahujúcu všeobecné ustanovenia platné pre obe organizácie, doplnenú dvomi prílohami obsahujúcimi osobitné ustanovenia pre schémy fungujúce v rámci CEN a osobitné ustanovenia pre schémy fungujúce v rámci CENELEC, čím sa zlepší flexibilita ich aktualizovania.
SÚTN sa vo februári a októbri zúčastnil pracovných zasadaní Certifikačnej rady CEN, kde sa prerokúvali aktuálne dokumenty systému KEYMARK. Taktiež formou korešpondencie sa prerokúvajú a pripomienkujú všetky záležitosti, ktoré sa týkajú politiky Certifikačnej rady CEN a zároveň sa takto získavajú najaktuálnejšie informácie, ako aj možnosti vzájomnej koordinácie v zavádzaní značky KEYMARK.
V elektrotechnickej oblasti v rámci Európskeho výboru pre normalizáciu v elektrotechnike (CENELEC) koordinuje certifikačné aktivity Fórum CENELEC pre posudzovanie zhody (CCAF). Na zasadnutiach CCAF sa zúčastňuje SÚTN.
V oboch orgánoch sa na začiatku roka 2005 prerokúval návrh revízie spomínaných vnútorných predpisov CEN/CENELEC časť 4: Certifikácia. Certifikačná rada CEN v januári 2006 schválila konečný návrh textu, ktorý bol pripravený na schválenie valným zhromaždením CEN v júni 2006. Na úrovni CENELEC bol však na marcové zasadnutie CCAF predložený návrh, ktorý sa zásadne odlišoval od návrhu CEN, keďže CENELEC sa nevyjadroval k návrhu CEN. Na základe rozhodnutia zasadnutia CCAF mal byť preto upravený návrh rozoslaný v rámci CENELEC znovu na schválenie členmi, čo sa doteraz nestalo. Z tohto dôvodu je pravdepodobné, že revidovaný návrh týchto vnútorných predpisov nebude pripravený na schválenie Valným zhromaždením CEN a CENELEC v tomto roku.
V období od roku 2001, keď boli vydané nové pravidlá pre KEYMARK, do dnešného dňa Certifikačná rada CEN splnomocnila 24 certifikačných orgánov (v 15 európskych štátoch), ktoré majú súhlas na používanie certifikačných schém pre KEYMARK pre 31 rôznych skupín výrobkov, ako sú napríklad tepelnoizolačné výrobky (v oblasti stavebníctva), prenosné hasiace prístroje, solárne kolektory. Najväčšiu skupinu tvoria tepelnoizolačné výrobky, kde Certifikačná rada CEN splnomocnila už 14 certifikačných orgánov v 11 európskych štátoch. Z nových členských krajín takúto možnosť získal zatiaľ iba poľský certifikačný orgán COBR PIB, ktorý má aj svoje registrované skúšobné laboratórium. Na Slovensku v oblasti skúšobníctva stavebných tepelnoizolačných výrobkov sa o tieto aktivity snaží Technický a skúšobný ústav stavebný, n. o. (TSUS). Registrácia ich skúšobného laboratória je v procese vybavovania, avšak z dôvodu technických a finančných problémov sa tieto aktivity spomalili. Toho času prebiehajú ďalšie rokovania medzi SÚTN a TSUS a hľadajú sa ďalšie možnosti a také skupiny výrobkov, pre ktoré by udeľovanie značky KEYMARK bolo vhodné.
V elektrotechnickej oblasti funguje jediná európska schéma KEYMARK certifikujúca len bezpečnosť domácich elektrických spotrebičov. Táto skupina certifikačných orgánov má s CENELEC podpísané memorandum o porozumení, na ktorého základe CENELEC udelil prakticky výlučné práva na používanie značky KEYMARK a administrovanie všetkých budúcich certifikačných schém existujúcej európskej schémy KEYMARK. Každý certifikačný orgán usilujúci sa o právo udeľovať značku KEYMARK výrobcom sa podľa názoru ústredného sekretariátu CENELEC musí hlásiť do tejto európskej schémy. Existencia samostatnej certifikačnej schémy na udeľovanie značky KEYMARK na národnej úrovni je vylúčená. Vstup do európskej schémy KEYMARK je však podmienený auditom certifikačného orgánu a jeho skúšobných laboratórií a zaplatením poplatku 15 000 EUR za certifikačný orgán a jedno skúšobné laboratórium pri podávaní žiadosti o vstup do schémy, ďalších 15 000 EUR po prijatí do schémy. Za každé ďalšie skúšobné laboratórium treba zaplatiť ďalších 20 000 EUR. Je zrejmé, že certifikačné orgány elektrotechnických výrobkov malých krajín, ako je Slovensko, kde je málo výrobcov, nemajú bez ďalšej finančnej pomoci šancu certifikovať elektrotechnické výrobky značkou KEYMARK.
Prehľad krajín zapojených do certifikácie elektrických domácich spotrebičov v schéme KEYMARK najlepšie znázorňuje priložený obrázok.

2.2	Stav zavedenia a využívania značky KEYMARK na trhu SR
Opísaný stav na európskej úrovni významne ovplyvnil dosiahnuté výsledky v zavedení a vyžívaní certifikácie značkou KEYMARK aj v SR.
Predseda ÚNMS SR v zmysle úlohy z už uvedeného uznesenia poveril Slovenský ústav technickej normalizácie (SÚTN) zavádzaním značky KEYMARK do praxe a pre SÚTN vyčlenil potrebné finančné prostriedky.
Na to, aby sa SÚTN mohol stať sprostredkovateľom používania systému a certifikačných schém značky KEYMARK, bola medzi SÚTN a Európskym výborom pre normalizáciu (CEN), ktorý je spoluvlastníkom a administrátorom značky KEYMARK, uzavretá zmluva o postúpení práv na značku KEYMARK (Assignment Agreement).
V nadväznosti na túto zmluvu SÚTN v marci pripravil konečné znenie zmluvy s certifikačnými orgánmi, tzv. Transfer Agreement. Takúto zmluvu musí uzavrieť SÚTN so slovenským certifikačným orgánom, ktorý  získa od CEN splnomocnenie na udeľovanie značky KEYMARK výrobcovi. Text tejto zmluvy, ako aj ďalšie dokumenty a informácie o značke KEYMARK sa uverejňujú a aktualizujú na webovej stránke SÚTN.
Značku KEYMARK prezentoval SÚTN na rôznych podujatiach. Boli organizované semináre pre slovenské orgány posudzovania zhody (certifikačné a inšpekčné orgány, skúšobné laboratóriá), ako aj pre ostatných zainteresovaných účastníkov systému značky KEYMARK (výrobcov, spotrebiteľov). Sú uvedené nasledovne:
a)	28. 6. 2005 bol pre certifikačné orgány (autorizované/notifikované osoby) zorganizovaný seminár na podporu zavádzania značky KEYMARK. Na seminári odzneli všetky informácie o požiadavkách, ktoré súvisia so získaním splnomocnenia na udeľovanie značky KEYMARK. Taktiež cieľom seminára bolo zistiť potenciálnych záujemcov o získanie splnomocnenia od CCB na udeľovanie značky KEYMARK na Slovensku.
b)	5. 12. 2005 sa v SÚTN konal medzinárodný seminár „Zavedenie značky zhody s európskymi normami – KEYMARK na Slovensku“, ktorého cieľom bolo poskytnúť našim výrobcom informácie o vývoji požiadaviek na ich výrobky, spotrebiteľom informácie o výhodách značky KEYMARK a podať príslušné informácie orgánom posudzovania zhody a zároveň formou diskusie odpovedať na ich otázky. Seminár sa konal vo veľkej kongresovej sále Slovenského metrologického ústavu, keďže okrem zväzov, asociácií a spotrebiteľských združení boli pozvánky zaslané aj autorizovaným osobám, ako aj iným technickým pracovníkom, ktorí sa zúčastňujú na normalizačnej spolupráci v SÚTN, CEN, CENELEC, CASCO atď. Na seminári sa zúčastnil aj pán Hoang Liauw, programový manažér CEN, ktorý prezentoval „Posudzovanie zhody v Európe“ a zúčastnil sa diskusie konanej na konci seminára.
SÚTN sa zúčastňoval a aktívne prispieval do programu rôznych odborných seminárov a podujatí, kde prezentoval aktuálne informácie o značke KEYMARK. Boli to napríklad podujatia:
a)	XIII. medzinárodná konferencia - Skúšanie a certifikácia (Štrbské Pleso, 5. – 7. 4. 2005).
b)	11. ročník medzinárodného veľtrhu ELOSYS (Trenčín, 11. – 14. 10. 2005), kde v rámci sprievodného programu sa konal aj seminár ÚNMS SR.
c)	Konferencia FIRES 2005 (10. a 11. októbra), v prezentácii „Európska normalizácia vo vzťahu k stavebným výrobkom“ odzneli informácie o značke KEYMARK, ktorá v oblasti stavebných výrokov má najširšie uplatnenie.
V rámci úloh vyplývajúcich z členstva v CCB, ako aj z projektu zavedenia značky KEYMARK, s cieľom jej podpory a propagácie, SÚTN rozbehol ďalšie aktivity:
a)	Príprava a vydanie brožúry  „KEYMARK – Európska značka zhody na produkty – Kľúč k jednotnému európskemu trhu“, ktorá je vhodným informačným a propagačným materiálom pre naše certifikačné orgány, výrobcov i spotrebiteľov.
b)	SÚTN zabezpečil rôzny propagačný materiál a predmety na podporu značky KEYMARK – obaly (mapa A4), bloky, perá, kľúčenky s logom KEYMARK.
c)	SÚTN vypracoval farebný grafický návrh inzercie a propagácie SÚTN a značky KEYMARK. Tento bol v decembri zaslaný do vydavateľstva Alta Media, ktoré ako jediné na Slovensku vydáva na podnet štátnej správy už 6. ročník katalógu Odborný register firiem.
d)	V apríli 2005 – v rámci prípravy novej webovej stránky SÚTN bola aktualizovaná celá sekcia Posudzovanie zhody, kde sú zaradené aj informácie o značke KEYMARK.
Ďalej boli pripravené a uverejnené obsažné príspevky do rôznych médií:
a)	Hospodárske noviny („KEYMARK – jednotná certifikačná značka Únie“ a „Kľúč k európskemu trhu pre výrobcov“);
b)	Časopis pre elektroniku a energetiku EE – uverejnený článok sa venoval vysvetleniu návrhu projektu na zavedenie značky zhody na Slovensku („KEYMARK – kľúč na európske trhy“);
c)	V ekonomickom časopise pre medzinárodný obchod PULSUS bol v čísle 8 uverejnený článok „KEYMARK – európska značka kvality“;
d)	V časopise Normalizácia č. 2/2005 boli uverejnené dva príspevky (Informácia zo zasadania Certifikačnej rady CEN“ a „KEYMARK – európska značka kvality“).
V aktivitách súvisiacich s propagáciou a prezentáciou značky KEYMARK pokračuje SÚTN aj v roku 2006.
Ďalej formou osobných rokovaní SÚTN s potenciálnymi slovenskými certifikačnými orgánmi a zainteresovanými osobami v CEN/CENELEC sa hľadajú účinné formy sprostredkovania informácií, ktoré sú potrebné na získanie splnomocnenia slovenského certifikačného orgánu pre značku KEYMARK.
Na základe uvedeného SÚTN rokuje s Technickým a skúšobným ústavom stavebným, n. o., Bratislava, ktorý je autorizovanou a notifikovanou osobou v oblasti stavebných výrobkov, o možnosti ich zapojenia sa do systému udeľovania značky KEYMARK na Slovensku.
V elektrotechnickej oblasti máme autorizovanú a notifikovanú osobu EVPÚ a. s. Nová Dubnica, ktorá je členom niektorých certifikačných schém v rámci CENELEC, avšak členom schémy KEYMARK zatiaľ z finančných dôvodov uvedených v časti 2.1 nie je. Z nových členských krajín má v schéme KEYMARK zastúpenie Česká republika, Maďarsko a aj Slovinsko.
Uvedené slovenské certifikačné orgány majú dobré odborné a profesionálne predpoklady na získanie splnomocnenia, resp. členstva v certifikačnej schéme KEYMARK. Vzhľadom na to, že záujmom štátnej politiky SR je uplatnenie slovenských skúšobní aj v európskych certifikačných schémach KEYMARK, je potrebné nájsť vhodný spôsob financovania vstupných poplatkov. Uplatnenie sa slovenských skúšobní na európskom trhu prostredníctvom značky KEYMARK je jedna zo strategických úloh, vyjadrená aj v schválenej koncepcii štátnej politiky Úradu pre normalizáciu, metrológiu a skúšobníctvo SR.
Podľa návrhu stratégie CEN, ktorá by sa mala schvaľovať na najbližšom valnom zhromaždení v júni 2006, sa predpokladá, že značka KEYMARK by od roku 2010 mohla nahradiť väčšinu národných dobrovoľných certifikačných značiek. Na tento vývoj by sme mali byť pripravení a mali by sme ho využiť pri propagácii slovenských skúšobní, ktoré sa prostredníctvom vlastnej certifikačnej značky nedokážu presadiť na európskom trhu, pretože ich značka prakticky nie je známa.
3.	Zhrnutie
Možno konštatovať, že úloha uznesenia vlády bola splnená. Z rozpočtu ÚNMS SR boli vyčlenené finančné prostriedky pre SÚTN na zavedenie systému dobrovoľnej certifikácie zhody s európskymi normami (značka KEYMARK).
SÚTN vykonal rad aktivít formou seminárov, prednášok, článkov v denníkoch a informáciami na svojej webovej stránke na propagáciu značky KEYMARK na slovenskom trhu.
SÚTN podpísal s CEN zmluvu o presune licenčných práv a má pripravenú zmluvu s certifikačnými orgánmi na právo udeľovať značku zhody výrobcom.
To, že ešte žiaden národný certifikačný orgán značku KEYMARK neudeľuje, je spôsobené aj situáciou na európskej úrovni, kde sa čaká na schválenie revidovaného znenia vnútorných predpisov CEN/CENELEC, časť 4: Certifikácia Valnými zhromaždeniami CEN a CENELEC, ktorú CEN už schválil, ale CENELEC zatiaľ nie.
Je predpoklad, že po schválení nového textu aktivity v používaní dobrovoľnej značky zhody KEYMARK na európskej úrovni a následne aj na národnej úrovni výrazne vzrastú.
Zapojenie sa do certifikačných schém na európskej úrovni, najmä v oblasti elektrotechniky, je podmienené veľkými finančnými nákladmi, ktoré slovenské skúšobne za súčasnej situácie po zrušení povinnej certifikácie nie sú schopné samé pokryť.
Na podporu našich skúšobní z hľadiska ich presadenia sa na európskom trhu prostredníctvom ich členstva v európskych schémach KEYMARK a tiež na plnenie úloh štátnej politiky a na propagovanie dobrovoľnej certifikácie zhody s európskymi normami je preto potrebné nájsť príslušné finančné prostriedky.
4.	
Budúce aktivity
1.	Aktívne sa zapojiť do pripomienkovania a schvaľovania nového vydania vnútorných predpisov CEN/CENELEC časť 4: Certifikácia.
2.	Naďalej propagovať dobrovoľnú značku KEYMARK medzi podnikateľskými subjektmi aj prostredníctvom spotrebiteľských organizácií, formou prednášok a článkov v novinách a na webovej stránke.
3.	Aktuálne informácie o situácii v oblasti zavádzania a používania značky KEYMARK zverejňovať na webovej stránke SÚTN.
4.	Podpísať zmluvy o práve udeľovania certifikačnej značky KEYMARK s národnými certifikačnými orgánmi, ktoré prejavia záujem. SÚTN bude viesť evidenciu certifikačných orgánov.
5.	Spolu s príslušnými autorizovanými osobami z oblasti elektrotechnických výrobkov a tepelnoizolačných materiálov zabezpečiť, aby v prípade poskytnutia príspevkov na úhradu potrebných poplatkov spojených s členstvom v európskych certifikačných schémach KEYMARK splnili aj odborné predpoklady na prijatie.